
Hertelendy Kálmán, Zala vármegye főispánja (1872–1875)

Kulcsszavak: főispán; Zala vármegye; Hertelendy Kálmán; zalavári apátság; 47-es honvédzászlóalj
Hertelendy Kálmán nem mint főispán, s nem is mint képviselő lett
emlékezetes szereplője a magyar történelemnek, hanem mint katona. 1848 – 1849-es
honvéd szabadságharcosként nagy katonai hősiességről és bátorságról tett
tanúbizonyságot. Legnevezetesebb tettei között szerepel az, hogy Buda
visszafoglalásakor a 47. honvédzászlóalj századosaként halálos lövést adott le a császári
helyőrség parancsnokára. Ezzel szerzett országos hírnevet magának. Hertelendy Kálmán
kiegyezés utáni politikai pályafutásának kutatásával alapvető célom az volt, hogy
hiánypótlóan feltárjam és ismertessem egy zalai születésű hős honvéd százados politikusi
munkásságát, azon belül is a főispáni működésére fókuszálva. 
Akárcsak apja, nagyon érdeklődött a közélet és a közügyek iránt, meglátásom szerint
világnézetében a konzervatív és a liberális eszmék is ötvöződtek. Támogatta a
népművelés és az iskoláztatás ügyét, híve volt a lakossággal való közvetlen
kapcsolattartásnak, amiről tanúbizonyságot adnak a községekben, városokban tett
gyakori látogatásai, s az egész vármegyét bejáró körútjai is. Mindenhol ott volt, ahol
lennie kellett, s ahol szükség volt rá. Egy igazi lokálpatrióta vezető volt.



